ประกาศคณะกรรมการกํากับหลักทรัพย์และตลาดหลักทรัพย์ที่ กน. 13/2561 เรื่อง การกําหนดการจัดการลงทุนโดยการให้บริการออกแบบ การลงทุนที่ไม่ถือเป็นการประกอบธุรกิจหลักทรัพย์ ประเภทการจัดการกองทุนส่วนบุคคล อาศัยอํานาจตามความในมาตรา 4 และมาตรา 14 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551 คณะกรรมการ ก.ล.ต. ออกประกาศไว้ดังต่อไปนี้ข้อ ๑ ในประกาศนี้ คําว่า "ผู้แนะนําการลงทุน" และ "ผู้วางแผนการลงทุน" ให้มีความหมายเช่นเดียวกับบทนิยามของคําดังกล่าวที่กําหนดไว้ในประกาศคณะกรรมการกํากับตลาดทุนว่าด้วยหลักเกณฑ์เกี่ยวกับบุคลากรในธุรกิจตลาดทุน คําว่า "ผู้จัดการกองทุน" และ "นักวิเคราะห์การลงทุน" ให้มีความหมายเช่นเดียวกับบทนิยามของคําดังกล่าวที่กําหนดไว้ในประกาศคณะกรรมการกํากับตลาดทุนว่าด้วยหลักเกณฑ์เกี่ยวกับบุคลากรในธุรกิจตลาดทุน แต่ไม่รวมถึงผู้ที่ได้รับความเห็นชอบการเป็นบุคลากรดังกล่าวด้วยคุณสมบัติการดํารงตําแหน่งผู้จัดการ หรือตําแหน่งเทียบเท่าที่เรียกชื่ออย่างอื่นซึ่งดูแลรับผิดชอบสูงสุดในสายงานที่เกี่ยวกับการลงทุน หรือสายงานที่เกี่ยวกับตลาดทุน แล้วแต่กรณี "การให้บริการออกแบบการลงทุน" หมายความว่า การให้คําแนะนําและกําหนดแผนการลงทุนเพื่อแสวงหาประโยชน์จากหลักทรัพย์ ไม่ว่าจะมีการลงทุนในทรัพย์สินอื่นด้วยหรือไม่ก็ตาม "บุคคลที่ได้รับความเห็นชอบ" หมายความว่า บุคคลที่ได้รับความเห็นชอบการให้บริการออกแบบการลงทุนตามประกาศนี้ "ระบบอิเล็กทรอนิกส์" หมายความว่า ระบบอิเล็กทรอนิกส์ที่ช่วยในการวิเคราะห์และคัดเลือกผลิตภัณฑ์ทางการเงินเพื่อประกอบการให้บริการออกแบบการลงทุนข้อ ๒ การให้บริการออกแบบการลงทุนของบุคคลที่ได้รับความเห็นชอบจากสํานักงานตามข้อ 3 โดยมีการรับบริหารจัดการทรัพย์สิน (portfolio management) ให้ได้รับการผ่อนผันไม่ถือเป็นการประกอบธุรกิจหลักทรัพย์ประเภทการจัดการกองทุนส่วนบุคคล ในช่วงระยะเวลาที่ได้รับความเห็นชอบดังกล่าวข้อ ๓ ในกรณีบุคคลที่มีคุณสมบัติดังต่อไปนี้ประสงค์จะขอรับความเห็นชอบเป็นผู้ให้บริการออกแบบการลงทุน ให้บุคคลดังกล่าวยื่นคําขอรับความเห็นชอบต่อสํานักงาน พร้อมเอกสารหลักฐานตามแนวทางและวิธีการที่จัดไว้บนเว็บไซต์ของสํานักงาน(1) เป็นนิติบุคคลที่ได้รับใบอนุญาตประกอบธุรกิจหลักทรัพย์หรือธุรกิจสัญญาซื้อขายล่วงหน้า(2) มีความพร้อมในการให้บริการในเรื่องดังนี้ (ก) มีเงินทุน และบุคลากร ที่สามารถรองรับการให้บริการตลอดเวลาที่ให้บริการอย่างเหมาะสมและเพียงพอ (ข) มีการดําเนินการเพื่อให้บริการแก่ลูกค้า โดยมีรายละเอียดครอบคลุมการดําเนินการตามที่กําหนดในข้อ 4 (ค) มีการใช้ระบบเทคโนโลยีสารสนเทศที่มีประสิทธิภาพและมีความมั่นคงปลอดภัย(3) ไม่มีประวัติว่าเคยฝ่าฝืนหรือไม่ปฏิบัติตามหลักเกณฑ์หรือเงื่อนไขเกี่ยวกับการขอรับความเห็นชอบการให้บริการออกแบบการลงทุนมาก่อน ให้สํานักงานพิจารณาคําขอรับความเห็นชอบตามวรรคหนึ่งภายใน 30 วันนับแต่วันที่สํานักงานได้รับคําขอและเอกสารหลักฐานประกอบคําขอที่ถูกต้องครบถ้วนตามคู่มือสําหรับประชาชน ทั้งนี้ ในการให้ความเห็นชอบดังกล่าว ให้สํานักงานกําหนดระยะเวลาในการให้ความเห็นชอบได้ไม่เกินวันที่ 16 กรกฎาคม พ.ศ. 2562ข้อ ๔ บุคคลที่ได้รับความเห็นชอบต้องมีการดําเนินการดังต่อไปนี้ ในระหว่างการให้บริการด้วย (1) มีกระบวนการติดต่อและให้บริการแก่ลูกค้าในเรื่องต่าง ๆ โดยครบถ้วนดังนี้ (ก) การสํารวจและทําความเข้าใจลูกค้า (explore & understand) เพื่อให้ได้มาซึ่งข้อมูลที่เพียงพอเกี่ยวกับฐานะทางการเงิน ผลการประเมินระดับความเสี่ยงที่ลูกค้ายอมรับได้ และเป้าหมายในการลงทุนของลูกค้า (ข) การกําหนดโครงสร้างการลงทุน (portfolio construction) โดยจัดสรรและกําหนดสัดส่วนการลงทุนหรือการทําธุรกรรมในผลิตภัณฑ์ในตลาดทุนที่เหมาะสม (asset allocation) และสอดคล้องกับผลการประเมินระดับความเสี่ยงที่ลูกค้ายอมรับได้ และเป้าหมายในการลงทุนของลูกค้า (ค) การลงทุนตามแผนจัดสรรการลงทุน (portfolio implementation) ซึ่งมีการคัดเลือกผลิตภัณฑ์ที่เหมาะสม และคํานึงถึงประโยชน์ของลูกค้าเป็นสําคัญ โดยใช้ระบบอิเล็กทรอนิกส์ (ง) การติดตามและปรับปรุงการลงทุน (monitoring & rebalancing) ให้สอดคล้องกับผลการประเมินระดับความเสี่ยงที่ลูกค้ายอมรับได้ และเป้าหมายในการลงทุนของลูกค้า โดยใช้ระบบอิเล็กทรอนิกส์ (จ) การรายงานภาพรวมการลงทุนของลูกค้า (consolidated reporting) โดยจัดทําและจัดส่งรายงานการลงทุนให้กับลูกค้าอย่างสม่ําเสมอ เพื่อให้ลูกค้ามีข้อมูลที่เพียงพอต่อการติดตามผลการดําเนินงาน รวมถึงการทบทวนและประเมินคุณภาพของการให้บริการ กระบวนการติดต่อและให้บริการตาม (1) วรรคหนึ่งต้องครอบคลุมถึงการบริหารจัดการทรัพย์สินเพื่อการลงทุนของลูกค้าที่มีประสิทธิภาพ โดยอย่างน้อยต้องมีการกําหนดกรอบกลยุทธ์การลงทุน การคัดเลือกผลิตภัณฑ์ การวิเคราะห์ และการตัดสินใจลงทุนที่คํานึงถึงประโยชน์ของลูกค้าเป็นสําคัญ รวมถึงนโยบายในการบริหารความเสี่ยงที่เหมาะสม(2) จัดให้มีระบบอิเล็กทรอนิกส์เพื่อรองรับการให้บริการตามที่กําหนดใน (1) (ค) และ (ง) ซึ่งต้องเป็นไปเพื่อประโยชน์สูงสุดของผู้ลงทุน ทั้งนี้ ต้องจัดให้มีผู้จัดการกองทุน นักวิเคราะห์การลงทุน หรือผู้ที่มีความรู้ความสามารถเทียบเท่ากับบุคคลดังกล่าวที่สํานักงานยอมรับ เพื่อมีส่วนร่วมในการกําหนดกระบวนการและปัจจัยในการคัดเลือกผลิตภัณฑ์ในตลาดทุนของระบบดังกล่าว ซึ่งต้องเป็นไปตามหลักวิชาอันเป็นที่ยอมรับโดยทั่วไป และมีมาตรการจัดการความขัดแย้งทางผลประโยชน์ในเรื่องดังกล่าวอย่างมีประสิทธิภาพ(3) มีการแบ่งแยกหน่วยงานที่ให้บริการซื้อขาย (distribution) ผลิตภัณฑ์ในตลาดทุนกับหน่วยงานที่รับผิดชอบการกําหนดกระบวนการและปัจจัยในการคัดเลือกผลิตภัณฑ์ในตลาดทุนของระบบอิเล็กทรอนิกส์อย่างชัดเจน(4) มีผู้แนะนําการลงทุนหรือผู้วางแผนการลงทุนเป็นผู้ทําหน้าที่ให้คําแนะนําเกี่ยวกับการลงทุนตามแนวทางที่กําหนดในระบบอิเล็กทรอนิกส์ โดยบุคคลดังกล่าวต้องปฏิบัติให้เป็นไปตามหลักเกณฑ์เกี่ยวกับหน้าที่ของบุคลากรในธุรกิจตลาดทุนที่กําหนดในประกาศคณะกรรมการกํากับตลาดทุนว่าด้วยหลักเกณฑ์เกี่ยวกับบุคลากรในธุรกิจตลาดทุน โดยอนุโลม (5) จัดให้มีโครงสร้างการจ่ายค่าตอบแทนให้แก่บุคลากรที่ปฏิบัติหน้าที่ในการให้บริการที่สอดคล้องกับคุณภาพการให้บริการในฐานะผู้มีวิชาชีพ(6) มีการแจ้งข้อมูลให้ลูกค้าทราบก่อนใช้บริการเกี่ยวกับลักษณะ ขอบเขต และเงื่อนไขในการให้บริการ รวมถึงสิทธิต่าง ๆ ของลูกค้า ในกรณีที่มีการเปลี่ยนแปลงการให้บริการตาม (6) วรรคหนึ่ง อย่างมีนัยสําคัญ ต้องแจ้งลูกค้าเพื่อทบทวนหรือปรับปรุงข้อตกลงในการให้บริการกับลูกค้าทันที(7) มีกระบวนการให้บริการแก่ลูกค้าที่คํานึงถึงเรื่องดังนี้ (ก) การเปิดเผยข้อมูลที่ถูกต้อง ครบถ้วน จําเป็น และเพียงพอแก่ลูกค้า (ข) การรักษาความลับของลูกค้า (ค) การรับและจัดการข้อร้องเรียนของลูกค้า(8) มีการจัดส่งรายงานข้อมูลในการให้บริการต่อสํานักงานตามแบบและวิธีการที่จัดไว้บนเว็บไซต์ของสํานักงาน(9) มีการเก็บรักษาทรัพย์สินของลูกค้าไว้กับผู้รับฝากทรัพย์สินที่ได้รับความเห็นชอบจากสํานักงานตามประกาศคณะกรรมการกํากับตลาดทุนว่าด้วยหลักเกณฑ์ เงื่อนไข และวิธีการในการให้ความเห็นชอบผู้รับฝากทรัพย์สินของกองทุนส่วนบุคคล เว้นแต่กรณีที่บุคคลที่ได้รับความเห็นชอบมีใบอนุญาตประกอบธุรกิจหลักทรัพย์ประเภทการเป็นนายหน้าซื้อขายหลักทรัพย์ซึ่งมิได้จํากัดเฉพาะหลักทรัพย์อันเป็นตราสารหนี้หรือหน่วยลงทุน บุคคลดังกล่าวอาจเก็บรักษาทรัพย์สินของลูกค้าไว้กับตนเองก็ได้โดยต้องแจ้งให้สํานักงานทราบล่วงหน้าไม่น้อยกว่า 7 วันก่อนวันเริ่มดําเนินการดังกล่าว(10) มีการจัดเก็บเอกสารและหลักฐานที่เกี่ยวข้องกับข้อมูลของลูกค้าไว้ให้ครบถ้วนและเป็นปัจจุบัน โดยต้องจัดเก็บในลักษณะที่พร้อมให้สํานักงานตรวจสอบได้เมื่อได้รับการร้องขอ (11) จัดให้มีการกํากับดูแลเพื่อให้การให้บริการเป็นไปตามประกาศนี้ รวมทั้งดูแลให้การให้บริการเป็นไปตามกฎหมายหรือกฎเกณฑ์อื่น ๆ ที่เกี่ยวข้องด้วยข้อ ๕ ในกรณีที่บุคคลที่ได้รับความเห็นชอบประสงค์จะเปลี่ยนแปลงการดําเนินการตามข้อ 4(1) (2) หรือ (5) ไปจากที่เคยแสดงไว้ต่อสํานักงานอย่างมีนัยสําคัญ ต้องยื่นขอรับความเห็นชอบต่อสํานักงานล่วงหน้าอย่างน้อย 30 วันก่อนวันที่จะมีการเปลี่ยนแปลง และหากสํานักงานไม่ทักท้วงภายในระยะเวลาดังกล่าวให้ถือว่าได้รับความเห็นชอบตั้งแต่วันครบกําหนดระยะเวลานั้นข้อ ๖ ให้สํานักงานมีอํานาจสั่งเพิกถอนการให้ความเห็นชอบได้เมื่อ(1) การให้บริการไม่เป็นไปตามรายละเอียดที่แสดงไว้ในข้อ 3 วรรคหนึ่ง (2)(2) บุคคลที่ได้รับความเห็นชอบไม่ดําเนินการตามที่กําหนดในข้อ 4 หรือข้อ 5(3) การให้บริการอาจก่อให้เกิดผลกระทบหรือความเสียหายอย่างมีนัยสําคัญต่อผู้ลงทุนหรือตลาดทุนในวงกว้างข้อ ๗ ประกาศนี้ให้ใช้บังคับตั้งแต่วันที่ 16 กรกฎาคม พ.ศ. 2561 ถึงวันที่ 16 กรกฎาคม พ.ศ. 2562ผู้มีอํานาจลงนาม - ประกาศ ณ วันที่ 3 กรกฎาคม พ.ศ. 2561 (นายวรวิทย์ จําปีรัตน์) ประธานกรรมการ คณะกรรมการกํากับหลักทรัพย์และตลาดหลักทรัพย์